b'\n_START_ARTICLE_\nJo van Ammers-K\xc3\xbcller\n_START_PARAGRAPH_\nJo van Ammers-K\xc3\xbcller (13. elokuuta 1884 Noordeloos, Alankomaat \xe2\x80\x94 23. tammikuuta 1966 Bakel, Alankomaat) oli alankomaalainen kirjailija. H\xc3\xa4n kirjoitti l\xc3\xa4hinn\xc3\xa4 historiallisia romaaneja._NEWLINE_Van Ammers-K\xc3\xbcller kirjoitti uransa alussa n\xc3\xa4ytelmi\xc3\xa4. Ensimm\xc3\xa4iset menestyneet romaanit, Het huis der vreugden (1922) ja Jenny Huysten (1923), kertovat el\xc3\xa4m\xc3\xa4st\xc3\xa4 teatterissa ja sen ymp\xc3\xa4rill\xc3\xa4. H\xc3\xa4n asui Lontoossa dramaturgina vuosina 1912\xe2\x80\x931921, ja ne perustuvat h\xc3\xa4nen omiin vaiheisiinsa._NEWLINE_Varsinainen menestysromaani oli 1925 ilmestynyt De opstandigen, joka on Coornveltin perheen kolmen naissukupolven kamppailua yhteiskunnallisen tasa-arvon saavuttamiseksi sek\xc3\xa4 ankaraa kalvinistista ymp\xc3\xa4rist\xc3\xb6\xc3\xa4 vastaan. De opstandigenin ilmestytty\xc3\xa4 van Ammers-K\xc3\xbcllerin maine kasvoi. H\xc3\xa4n luennoi Englannissa ja Saksassa. Sukutarinan muotoon puettu kertomus tuntui soveltuvan hyvin van Ammers-K\xc3\xbcllerin kertojanlaadulle, niinp\xc3\xa4 h\xc3\xa4n jatkoi lajin kirjoittamista. Seurasi lis\xc3\xa4\xc3\xa4 historiallisia romaaneja, trilogia Heren, knechten, en vrouwen (1934\xe2\x80\x9338, my\xc3\xb6hemmin otsikoitu uudestaan De Tavelincks), joka on amsterdamilaisen aatelisperheen kuvaus vuosilta 1778\xe2\x80\x941815, ja Elzelina (1940), joka kertoo hollantilaisnaisesta vuona 1776\xe2\x80\x941845, sek\xc3\xa4 Ma (1943), perhekronikka 1871\xe2\x80\x941901._NEWLINE_Van Ammers-K\xc3\xbcllerin suosio hiipui toisen maailmansodan j\xc3\xa4lkeen, sill\xc3\xa4 h\xc3\xa4n oli ollut sodan aikana saksalaismy\xc3\xb6nteinen._NEWLINE_Useita van Ammers-K\xc3\xbcllerin teoksia on suomennettu 1930-luvulla. Arvostelevassa kirjaluettelossa teoksia luokitellaan sanoin "kevyt ajanvietekirja" ja "Taidetuotteena kirja ei ole erityisen merkillinen".'